הלוואה של 70 אלף שקל ב-5 דקות באתר מימון ישיר - זה הבריף שקיבל משרד הפרסום ברוקנר יער לוי מחברת מימון ישיר. התוצאה היא סדרת סרטים חדשה בכיכובו של ליאור כלפון הפרזנטור של המותג, בה הוא מגלם 4 דמויות שכל אחת צוחקת על הטייפקאסט של הז'אנרים השונים במוסיקה הישראלית והזמרים המייצגים אותם, עם רמז עבה למירי מסיקה, סאבלימינל ועוד.
הדמויות הן: רפי קארמה ההזוי שנראה כמו שילוב בין עלמה זוהר לשוטי הנבואה, מירי מון שהיא למעשה טייק אוף שקוף ישיר על הזמרת מירי מסיקה כולל השומה על הפנים, אם.סי.יוסי, ראפר שגר עם אמא, סטייל סאבלימינל (משלמים לארץ נהדרת תמלוגים על הבדיחה?) ועידן מערוף - דמות שצוחקת על כל קלישאות הכתיבה וההפקה של המוסיקה המזרחית.
מעבר להצעת המימון המהיר, הקמפיין מקדם את האתר החדש של חברת מימון ישיר. התסריט בנוי על פנייה לכאורה של מימון ישיר למגוון אמנים, שנתבקשו לכתוב את הלהיט הגדול הבא - שיר על הלוואה ב-5 דקות באתר מימון ישיר. הדמויות שכלפון מגלם מלוות בקטעי כאילו-דוקו בהם הוא מסביר את הלך הרוח והאמת האמנותית של כל דמות. לראשונה מאז נבחר לשמש כפרזנטור של המותג, מימון ישיר מנצלת את יכולות המשחק של כלפון וגורמת לו "לעבוד" בקמפיין.